卢仝
寄男抱孙
别来三得书，书道违离久。书处甚粗杀，且喜见汝手。
殷十七又报，汝文颇新有。别来才经年，囊盎未合斗。
当是汝母贤，日夕加训诱。尚书当毕功，礼记速须剖。
喽罗儿读书，何异摧枯朽。寻义低作声，便可养年寿。
莫学村学生，粗气强叫吼。下学偷功夫，新宅锄蔾莠。
乘凉劝奴婢，园里耨葱韭。远篱编榆棘，近眼栽桃柳。
引水灌竹中，蒲池种莲藕。捞漉蛙蟆脚，莫遣生科斗。
竹林吾最惜，新笋好看守。万箨苞龙儿，攒迸溢林薮。
吾眼恨不见，心肠痛如搊.宅钱都未还，债利日日厚。
箨龙正称冤，莫杀入汝口。丁宁嘱托汝，汝活箨龙不。
殷十七老儒，是汝父师友。传读有疑误，辄告谘问取。
两手莫破拳，一吻莫饮酒。莫学捕鸠鸽，莫学打鸡狗。
小时无大伤，习性防已后。顽发苦恼人，汝母必不受。
任汝恼弟妹，任汝恼姨舅。姨舅非吾亲，弟妹多老丑。
莫恼添丁郎，泪子作面垢。莫引添丁郎，赫赤日里走。
添丁郎小小，别吾来久久。脯脯不得吃，兄兄莫捻搜。
他日吾归来，家人若弹纠。一百放一下，打汝九十九。